கேள்வி: ஆற்றல் மின்னணுவியல் பற்றி விளக்கவும்.
பதில்: ஆற்றல் மின்னணுவியல் (''power electronics'') அல்லது சக்தி மின்னணுவியல் மின்னாற்றலின் கட்டுப்பாட்டிற்கும், மின்னாற்றலின் மாற்றத்திற்கும் பயன்படுகிறது. இது திண்மநிலை (மின்னணுவியல்) பயன்பாடுகளில் ஒன்றாகும். சக்தி மின்னணுவியல் மின் பொறியியலில் ஒரு முக்கியப் பங்கு வகிக்கிறது. ஏனெனில் மின்சார உற்பத்தி, மின்சக்தி செலுத்துகை, பகிர்மானம், பயன்பாடு ஆகியவற்றின் மின் செயல்திறனை மேம்படுத்துவதில் இதன் பங்கு இன்றியமையாததாகும். File:ATX power supply interior-1000px transparent.png சக்தி மின்னணுவியல் மின்திறன், மின்னணுவியல், கட்டுப்பாட்டியல் ஆகிய மூன்றையும் இணைத்து செயல்படுகிறது. மின்சுமையின் தேவைக்கேற்ப, உள்ளீட்டு மின்சக்தியை, மாற்றி, கட்டுப்படுத்தி, பிறகே மின்சுமைக்கு அனுப்புவது அவசியம். ஆகவே கட்டுப்படுத்தப்பட்ட மின்திறன் மாற்றிகளின்(Controlled power converters) தேவை எழுந்தது. இத்தேவை சக்தி மின்னணுவியலினால் நிரைவேற்றப்பட்டது. மின்சக்தியின் கட்டுப்பாடு மற்றும் மாற்றத்தில் ஒரு புரட்சியை இது உண்டாக்கியிருக்கிறது. மின்சக்தியின் வடிவத்தை (அதாவது, மின்னழுத்தம், மின்னோட்டம், அலைவெண் - இவற்றை) மாற்றியமைக்கத் தேவைப்படும் இடங்களில் சக்தி மின்னணு மாற்றிகளைக் காணலாம். இந்த மாற்றிகளின் சக்தி வீச்சு சில மில்லிவாட்டில் (ஒரு கைபேசியில் உள்ளதைப் போல) இருந்து பத்து கிகாவாட்டுகளுக்கும் மேலாக (உதாரணமாக, உயர் மின்னழுத்த நேர் மின்சாரம் பரப்பும் அமைப்பைப் போன்று) ஆகும். நுண்மின்னணுவியல் சமிக்ஞைகளையும், தரவுகளையும், தகவல்களையும் செயலாக்குகிறது. இதற்கு மாறாக, சக்தி மின்னணுவியல் மின்சக்தியைச் செயலாக்குகிறது. சக்தி மின்னணுச் சாதனங்கள் பல்வேறு இடங்களிலும் உபகரணங்களிலும் பயனாகுகின்றன. தொலைக்காட்சிப் பெட்டி, தனியாள் கணிப்பொறி, மின்கல மின்னூட்டி போன்ற நுகர்வோர் மின்னணுக் கருவிகளை எடுத்துக்கொண்டால், சக்தி மின்னணுவியல் சாதனங்களில் ஒன்றான ஏசி/டிசி திருத்தியே அநேகமாக பயன்படுத்தப்படுகிறது. அதன் சக்தி வீச்சானது பத்து வாட்களில் இருந்து பல நூறு வாட்கள் வரை இருக்கும். தொழில்துறை பயன்பாட்டுகளைக் கருதினால் மாறுவேக இயக்கி (Variable speed drive) என்பது சக்தி மின்னணுவியலின் மிகவும் பொதுவான பயன்பாடாக இருந்து வருகிறது. இவ்வகை மாறுவேக இயக்கியின் சக்தி வீச்சானது சில நூறு வாட்களில் இருந்து எழுபத்து ஐந்து மெகாவாட்கள் வரை இருக்ககூடும்.